Thomas Adelskov (S), 2002-01-31:
Ja, nu synes jeg, at det er blevet ganske godt belyst her, hvem der har lovet hvad i valgkampen.
Hvem der så har holdt hvad, er jo så en helt anden snak, og den må hr. Kristian Jensen løse med sin partiformand næste gang, de er sammen, men det står i hvert fald sløjt til efter det, man har hørt her fra talerstolen i dag.
Der hersker ikke nogen tvivl om, at Socialdemokratiet lægger stor vægt på at udvikle Danmark som netværkssamfund, og der hersker heller ikke nogen tvivl om, at Socialdemokratiet ser det som en stor opgave at sikre udbredelsen og anvendelsen af it til hele befolkningen.
Der hersker heller ikke nogen tvivl om, at Socialdemokratiet de sidste 9 år har stået i spidsen for en politik og en udvikling af netværkssamfundet og et forbilledligt samarbejde mellem det offentlige og hele it- og telebranchen, der har betydet, at vi lovgivningsmæssigt, udviklingsmæssigt og indholdsmæssigt ligger i front blandt verdens nationer på hele tele- og it-området.
Socialdemokratiet har også givet håndslag på, at vi vil fortsætte ad den vej; men vi vækkes altså til gengæld ikke til begejstring over det lovforslag, der her markedsføres som pc'er til befolkningen, men som i realiteten jo kun er brugerbetaling for lønmodtagere med en hjemmearbejdsplads.
Det er jo sådan, at når røgen fra spindoktorerne har lagt sig over dette forslag, så står vi tilbage med gammelkendte liberale og konservative skattedyder, nemlig fradrag på fradrag, særordninger og udhuling af skattesystemet.
I realiteternes og i virkelighedens verden er forslaget kun et tilbud til lønmodtagerne om, at den pc, som de efter loven i dag kan få stillet gratis til rådighed til hjemmearbejde ganske skattefrit, fremover nu skal betales af den enkelte lønmodtager, altså brugerbetaling for hjemmearbejde.
En brugerbetaling, når man så i øvrigt læser forslaget, hvor det synes at fremgå, at virksomheden forsat vil have ejerskab til den pc, som medarbejderen skal betale for.
Der er ikke tale om at give hele befolkningen et it-løft med dette forslag.
Forslaget henvender sig kun til lønmodtagere, og vel at mærke til lønmodtagere, der får en pc stillet til rådighed for hjemmearbejde af deres arbejdsgiver.
De er end ikke omfattet af det forslag, som man har dækket under et røgslør om hjemme-pc'er til alle.
Også skattefriheden for dataforbindelse synes at være en hul omgang.
Allerede i dag eksisterer der jo en ordning, som betyder, at lønmodtagere med arbejdsgiverbetalte dataforbindelser i så godt som alle tilfælde har forbindelsen skattefrit.
skatteministeren mener, ordningen omfatter, herunder om vi i fremtiden kan fratrække vores 32" tv, fordi man kan maile og surfe via Danmarks Radios tekst-tv om ganske kort tid.
Eller om man kan få fradrag for sin nye mobiltelefon, fordi den både kan maile og surfe på internettet. Socialdemokratiet vil gerne indgå i drøftelse af, hvordan vi sikrer it-uddannelsesløft i vore skoler, ungdoms- og videregående uddannelser.
Vi ønsker også meget gerne at drøfte, hvordan vi sikrer it-kendskab og kvalifikationer hos de ledige.
Vi vil gerne bidrage til digitalisering af den offentlige forvaltning og sikre brugerne beskyttelse, lavere priser på både bredbånd og maskinellet, men vi deltager ikke i KV-regeringens underminering af skattesystemet og en genindførelse af fradragsjunglen.
Socialdemokratiet kan ikke støtte forslaget.